विराट गोल्डकप चैत अन्तिम साता
अखिल नेपाल फुटवल संघ (एन्फा) ले विराट गोल्डकप फुटबल प्रतियोगितालाई आफ्नो क्यालेन्डरमा समावेस गरेको छ । त्यसअनुसार चैत २७ देखि वैशाख ६ सम्म प्रतियोगिता हुनेछ ।
विराटनगर — अखिल नेपाल फुटवल संघ (एन्फा) ले विराट गोल्डकप फुटबल प्रतियोगितालाई आफ्नो क्यालेन्डरमा समावेस गरेको छ । त्यसअनुसार चैत २७ देखि वैशाख ६ सम्म प्रतियोगिता हुनेछ ।‘प्राविधिक गल्ती’ ले क्यालेन्डरमा छुटेको दाबी गर्दै एन्फाका सहायक महासचिव वसन्त अर्यालले सच्याएर प्रतियोगितालाई क्यालेन्डरमा समावेश गरेपछि आयोजना निश्चित भएको बताए । २०१८ सालमा महेन्द्र गोल्डकपको नामबाट सुरु प्रतियोगिता पछिल्लो समय गोल्डकप ट्रस्टबाट सञ्चालित हुनेछ । यसपालि ट्रस्टले प्रतियोगिता आयोजना गर्ने अध्यक्ष सन्तोष बानियाँले बताए । अघिल्ला तीन सस्करण निजी क्षेत्रले सञ्चालन गरेको थियो । ट्रस्टको खातामा १९ लाख रुपैयाँ छ । विराटनगर महानगरपालिकाले १२ लाख रुपैयाँ सहयोग दिने भएको छ ।प्रतियोगिताका खेल सहिद मैदानमा दिवारात्रिमा खेलाइने बानियाँले बताए । प्रदेश सरकारको साढे ४ करोड सहयोगमा स्थायी फ्लडलाइट जोडिँदै छ । प्रतियोगितामा नेपाल, भारत, भुटान र बंगलादेशका आठभन्दा बढी टिमको सहभागिता गराउने प्रयास भइरहेको उनले बताए । कम दर्शकको अवस्थामा अघिल्लो संस्करण साँझमा खेलाइँदा उल्लेख्य दर्शक जुटेका थिए । गत वर्ष भने फ्लडलाइट नहुँदा प्रतियोगिता हुन सकेको थिएन ।